Prijedlog Odluke

Na temelju članka 35. Zakona o vlasništvu i drugim stvarnim pravima (˝Narodne novine˝ broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17), te članka 19. Statuta Općine Čavle (˝Službene novine Primorsko-goranske županije˝ broj: 26/14 27/15, 12/18, 41/18 i ˝Službene novine Općine Čavle˝ broj: 3/21, 12/21, 4/22 – pročišćeni tekst) Općinsko vijeće Općine Čavle, na sjednici održanoj \_\_\_\_\_\_\_\_\_\_\_\_\_\_\_\_\_\_\_ 2024. godine, donosi

**ODLUKU**

**o načinu i uvjetima korištenja**

**poslovnih prostora u objektima u vlasništvu Općine Čavle**

 **I. OPĆE ODREDBE**

Članak 1.

(1) Ovom Odlukom o načinu i uvjetima korištenja poslovnih prostora u objektima u vlasništvu Općine Čavle (u daljnjem tekstu: Odluka) uređuju se način i uvjeti korištenja prostora u vlasništvu Općine Čavle (u daljnjem tekstu: Općina).

Članak 2.

(1) Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

Članak 3.

(1) Poslovni prostori (u daljnjem tekstu: prostori) iz članka 1. ove Odluke su društveni domovi, prostori sportskih centara, kulturno-društveni domovi i drugi prostori.

(2) Prostorima iz stavka 1. ovog članka upravlja Općinski načelnik Općine Čavle, a upravne i administrativne poslove u okviru ove Odluke obavlja Upravni odjel za samoupravu i upravu Općine Čavle (u daljnjem tekstu: Upravni odjel).

Članak 4.

(1) Prostori se mogu dati na korištenje jednokratno ili privremeno: za skupove građana, godišnje skupštine, prigodne proslave, savjetovanja, sastanke, prezentacije, aktivnosti udruga i drugih neprofitnih organizacija civilnih društava, političkih skupova, predizborne kampanje, koncerata i slično.

(2) Pod jednokratnim korištenjem prostora smatra se korištenje za kojim se potreba pojavljuje povremeno.

(3) Pod privremenim korištenjem prostora smatra se korištenje u određene sate u tijeku određenog dana u tjednu ili mjesecu prema dodijeljenim terminima kroz određeno vremensko razdoblje unutar jedne godine.

**II. NAČIN KORIŠTENJA**

Članak 5.

(1) Podnositelj zahtjeva za korištenje prostora odnosno korisnik (u daljnjem tekstu: podnositelj zahtjeva) obvezan je, kada to nalažu propisi Republike Hrvatske sam prijaviti održavanje skupova, proslava i drugih aktivnosti te korištenje autorskih prava putem žive glazbe ili glazbe s elektroničkih medija te podmiriti sva davanja temeljem istih.

Članak 6.

(1) Općinski načelnik može umanjiti ili u cijelosti osloboditi plaćanja naknade podnositelja zahtjeva za jednokratno ili privremeno korištenje prostora ukoliko se prostor koristi:

- za organizaciju posebnih manifestacija i drugih događanja u organizaciji ili suorganizaciji Općine, Turističke zajednice Općine,

- od strane udruga i drugih neprofitnih organizacija civilnog društva, obrazovnih, socijalnih, humanitarnih, kulturnih i sportskih ustanova u provedbi programa javnih potreba odnosno aktivnosti istih,

- od strane trgovačkog društva u vlasništvu ili većinskom suvlasništvu Općine.

Članak 7.

(1) Podnositelj zahtjeva kojemu je prostor dan na korištenje dužan je predmetni prostor, okoliš, opremu i inventar čuvati od oštećenja i upotrebljavati ga prema namjeni s pažnjom dobrog gospodara te vratiti u ispravnom, čistom i urednom stanju.

(2) U slučaju oštećenja prostora i okoline prostora, čišćenje i materijalnu štetu Općina Čavle će fakturirati na teret podnositelja zahtjeva.

(3) Općina ne odgovara za štetu prouzročenu trećim osobama ili imovini trećih osoba za vrijeme dok prostore koristi podnositelj zahtjeva i ostali sudionici događanja u organizaciji podnositelja zahtjeva.

**III. JEDNOKRATNO KORIŠTENJE**

Članak 8.

(1) Za jednokratno korištenje prostora podnositelj zahtjeva dužan je podnijeti pisani zahtjev najkasnije 15 (petnaest) dana prije dana traženog termina Upravnom odjelu na odgovarajućim obrascima.

(2) Zahtjev mora obavezno sadržavati osobne podatke podnositelja zahtjeva, podatke za kontakt, obrazloženje svrhe za koju se traži korištenje prostora, navođenje točnog prostora, datuma i vremenskog razdoblja korištenja prostora.

Članak 9.

(1) Nakon razmatranja pisanog zahtjeva Upravni odjel donosi Zaključak o korištenju prostora (u daljnjem tekstu: Zaključak).

(2) Zaključak obavezno sadrži odredbe o podnositelju zahtjeva, prostoru koji se daje na korištenje, svrsi za koju se daje korištenje prostora, datum i vremensko razdoblje korištenja, uvjete plaćanja te prava i obveze podnositelja zahtjeva.

**IV. PRIVREMENO KORIŠTENJE**

Članak 10.

(1) Za privremeno korištenje podnositelj zahtjeva dužan je podnijeti pisani zahtjev najkasnije 15 (petnaest) dana prije dana traženog termina Upravnom odjelu na odgovarajućim obrascima.

(2) Zahtjev mora obavezno sadržavati osobne podatke podnositelja zahtjeva, podatke za kontakt, obrazloženje svrhe za koju se traži korištenje prostora, navođenje točnog prostora, datuma i vremenskog razdoblja korištenja.

Članak 11.

(1) Nakon razmatranja pisanog zahtjeva Općinski načelnik donosi Odluku o sklapanju ugovora o privremenom korištenju poslovnog prostora na određeno vrijeme, a kojim se utvrđuju međusobna prava i obveze ugovornih strana.

**V. VISINA NAKNADE ZA JEDNOKRATNO I PRIVREMENO KORIŠTENJE**

Članak 12.

(1) Naknada za jednokratno ili privremeno korištenje prostora određuje se kako slijedi:

|  |  |  |  |  |
| --- | --- | --- | --- | --- |
| **RB** | **NAZIV OBJEKTA** | **ADRESA OBJEKTA** | **OPIS** | **NAKNADA ZA KORIŠTENJE** |
| **1** | **Vijećnica u Domu kulture Čavle** | **Čavja 17, Čavle** | **Korištenje prostora vijećnice sa pripadajućim sanitarnim čvorom** | **20,00 EUR / sat** |
| **2** | **Sala za sastanke u SRC Mavrinci** | **Mavrinci 2, Mavrinci, Čavle** | **Korištenje prostora vijećnice sa pripadajućim sanitarnim čvorom** | **20,00 EUR / sat** |
| **3** | **SRC Mavrinci** | **Mavrinci 2, Mavrinci, Čavle** | **Korištenje sportskog terena na parketu sa pripadajućim sanitarnim čvorom** | **1/3 terena – 40,00 EUR / sat** |
| **2/3 terena – 70,00 EUR / sat** |
| **3/3 terena – 100,00 EUR / sat** |
| **4** | **SRC Mavrinci** | **Mavrinci 2, Mavrinci, Čavle** | **Korištenje 3/3 sportskog terena na parketu sa tribinama i pripadajućim sanitarnim čvorom** | **400,00 EUR / dan** |
| **5** | **Predvorje Doma kulture Čavle** | **Čavja 17, Čavle** | **Korištenje prostora predvorja sa pripadajućim sanitarnim čvorom** | **200,00 EUR / dan** |
| **6** | **Dvorana Doma kulture Čavle** | **Čavja 17, Čavle** | **Korištenje prostora predvorja i prostora dvorane sa pripadajućim sanitarnim čvorom** | **400,00 EUR / dan** |
| **7** | **Čitaonica Cernik** | **Trg Antifašističkih boraca 1, Cernik, Čavle** | **Korištenje sale za sastanke sa pripadajućim sanitarnim čvorom** | **20,00 EUR / sat** |
| **8** | **Čitaonica Cernik** | **Trg Antifašističkih boraca 1, Cernik, Čavle** | **Korištenje sale za sastanke sa pripadajućim sanitarnim čvorom** | **200,00 EUR / dan** |
| **9** | **Čitaonica Grad Grobnik** | **Harteraška 1, Grad Grobnik, Čavle** | **Korištenje sale za sastanke sa pripadajućim sanitarnim čvorom** | **20,00 EUR / sat** |
| **10** | **Boćarski dom Hrastenica** | **Hrastenica 25, Buzdohanj, Čavle** | **Korištenje dvorane sa pripadajućim sanitarnim čvorom** | **300,00 EUR / dan** |
| **11** | **Boćarski dom Hrastenica** | **Hrastenica 25, Buzdohanj, Čavle** | **Korištenje terena za sportske aktivnosti boćanja sa pripadajućom svlačionicom i sanitarnim čvorom** | **10,00 EUR / dan** |

(2) Naknade navedene u prethodnom stavku iskazane su bez PDV-a.

(3) Usluga slaganja stolica u Domu kulture Čavle naplaćuje se 80,00 EUR + PDV.

**VI. OSTALE ODREDBE**

Članak 13.

(1) Ukoliko podnositelj zahtjeva odustane od korištenja prostora dužan je u roku 24 sata prije dogovorenog termina korištenja obavijestiti Upravni odjel o odustajanju od korištenja prostora.

(2) Ukoliko podnositelj zahtjeva na vrijeme ne prijavi odustajanje od korištenja prostora nema pravo na povrat uplaćene naknade.

Članak 14.

(1) Općinski načelnik Općine zadržava pravo Odluke o prihvaćanju ili odbijanju zahtjeva podnositelja za jednokratno ili privremeno korištenje prostora.

Članak 15.

 (1) Ova Odluka stupa na snagu osmog dana od dana objave u »Službenim novinama Općine Čavle˝.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ: